謝達善見惠碧桃古體
作者：舒岳祥
朝代：宋

paragraphs: 碧桃有佳實，方春開白花。
花悅悅花者，實惠能詩家。
詠花不詠實，未解寫嘆嗟。
水蒼充朝佩，天碧瀉露華。
空青珍莫采，帝珠浄無瑕。
水波遠涵竹，霄影浮副瓜。
春山浄梳掠，秋烟澹籠遮。
卵色未有別，膽形圖更加。
清酸笑金橘，寒脆壓銀茄。
瑶池漱靈液，萼綠蒙翠紗。
一食潤燥吻，再食思無邪。
三食換仙骨，四食凌飛霞。
回首謝玉塘，吾詩不妄誇。